SKRIFTLIG FORESPØRGSEL P-0054/00

af Caroline Lucas (Verts/ALE) til Kommissionen

(18. januar 2000)

Om: Fornyet revision af bilag H i det sjette momsdirektiv

Har Kommissionen planer om at tage bilag H i det sjette momsdirektiv op til revision, og i bekræftende fald hvornår?

I sin meddelelse om Et fælles momssystem: Et program for det indre marked (KOM(1996) 328) fremkom Kommissionen med en tidsplan for overgangen til det endelige momssystem. Vil Kommissionen i betragtning af, at de deri nævnte tidsfrister allerede er overskredet, uden at der reelt er sket nogen fremgang i sagen, oplyse, hvornår den forventer at fremkomme med et nyt forslag til det endelige momssystem?

I artikel 13 i det sjette momsdirektiv hedder det, at medlemsstaterne skal fritage visse aktiviteter, der er i offentlighedens interesse, for moms, som f.eks. social bistand og social sikring ydet af foretagender af almennyttig karakter, eller tjenesteydelser og goder leveret af organisationer, der ikke arbejder med gevinst for øje, og hvis formål enten er af religiøs eller filantropisk karakter eller vedrører borgerlige rettigheder. Disse organisationer skal imidlertid betale fuld moms for deres input, som ikke kan trækkes fra. Organisationerne sættes således af og til i en endnu mere ufordelagtig situation, end hvis de havde skullet betale moms.

Er Kommissionen enig i, at den bør træffe foranstaltninger for at bringe denne situation til ophør uden at vente på det endelige momssystems ikrafttræden?

Agter Kommissionen i sit forslag til et endeligt momssystem at medtage momsfritagelse for input, der direkte tilgår foretagender af almennyttig karakter?

Svar afgivet på Kommissionens vegne af Frederik Bolkestein

(10. februar 2000)

Kommissionen har lige som det ærede medlem måttet konstatere, at det ikke har været muligt at overholde den tidsplan for overgangen til et nyt fælles momssystem, som Kommissionen angav i sin meddelelse fra 1996, og at sagen i dag synes at være gået i hårdknude. I programmet fra 1996 sigtede man mod en etapevis overgang til det endelige system, og den første fase bestod i at modernisere det eksisterende system og anvende det på en mere ensartet måde ved hjælp af ændringer, der skulle føre frem til det nye fælles momssystem. Kommissionen har til det formål forelagt Rådet flere forslag, men her har man ikke kunnet nå til enighed om deres vedtagelse. Strategien for moms bør under disse vilkår tages op til fornyet overvejelse i samarbejde med medlemsstaterne. Der må dog gøres en effektiv indsats på området for at forbedre vilkårene for det indre marked. Det kunne i første omgang bestå i at forbedre det nuværende momssystem, uden at dette nødvendigvis skal ses som et skridt på vejen mod et nyt fælles momssystem.

Det vil formodentlig være nødvendigt at revidere artikel 13, hvis det nuværende momssystem skal moderniseres og forenkles. Det er imidlertid for tidligt at sige noget om, hvilke konkrete ændringer der skal til.

Det forekommer til gengæld ikke påkrævet at revidere bilag H på kort sigt. Tværtimod ser det på nuværende tidspunkt ud til, at det vil være en fordel først at lade medlemsstaterne gennemføre Rådets direktiv 1999/85/EF af 22. oktober 1999 om ændring af direktiv 77/388/EØF, for så vidt angår muligheden for forsøgsvis at anvende en nedsat momssats for arbejdskraftintensive tjenesteydelser(1). Man vil så kunne trække på de erfaringer, forsøgsordningen giver, og som vil fremgå af den udførlige rapport, de berørte medlemsstater og Kommissionen skal udarbejde før udgangen af 2002. Det er muligt, at man på denne baggrund vil foretage en omfattende revision af bilag H.

(1) EFT L 277 af 28.10.1999.